ཝང་ཅན་ཅུན་གྱིས་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཚབ་བྱས་ཏེ།ཞིང་ཆེན་ཡོངས་ཀྱི་གསར་འགྱུར་གླེང་ཕྱོགས་བྱ་བ་གཉེར་མཁན་ཡོངས་ལ་དུས་ཆེན་གྱི་རྟེན་འབྲེལ་ཞུས་ཏེ་འཚམས་འདྲི་བྱས་པར་མ་ཟད།གསར་འགོད་པ་རྣམས་དང་ལྷན་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསར་འགྱུར་གླེང་ཕྱོགས་བྱ་བར་བཏོན་པའི་འགན་ནུས་དང་།དྲིལ་སྒྲོག་བསམ་བློ་བྱ་བར་གཟས་ཏེ་བཏོན་པའི་འགན་འཁྲི་དང་ལས་འགན་ལ་བསྐྱར་སྦྱོང་བྱས།ཁོས་བསྟན་དོན།ཏང་གི་རྩ་དོན་ཡིད་ལ་དམ་པོར་འཛིན་དགོས།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་རྩ་བའི་ཁྱད་ཆོས་དང་སྤྱི་ཚོགས་རིང་ལུགས་ཀྱི་དགེ་མཚན་ཆེ་ཤོས་ནི་ཀྲུང་གོ་གུང་ཁྲན་ཏང་གི་འགོ་ཁྲིད་ཡིན་ལ།སྨྱན་བྱེད་ཡོད་ཚད་ཀྱང་ཏང་གི་སྣེ་སྟོན་འོག་གི་སྨྱན་བྱེད་ཡིན།ཏང་གིས་སྣེ་ཁྲིད་པའི་གསར་འགྱུར་ཚང་མ་ནི་གསར་འགྱུར་ལེགས་པོ་ཡིན་ལ།ཏང་གི་བཀའ་གསུངས་དང་དུ་ལེན་པའི་གླེང་ཕྱོགས་ཡོད་ཚད་ཀྱང་གླེང་ཕྱོགས་ལེགས་པོ་ཡིན།གསར་འགྱུར་གླེང་ཕྱོགས་ལས་དོན་གཉེར་མཁན་རྣམས་ཀྱིས་ཆབ་སྲིད་པའི་མཐོ་ཚད་ནས་འགྲེང་སྟེ་གནད་དོན་ལ་བསམ་གཞིགས་གཏོང་དགོས་པ་དང་།ཏང་གི་ལམ་ཕྱོགས་དང་བྱེད་ཕྱོགས།སྲིད་ཇུས་བཅས་དཀྱིལ་སྙིང་དུ་བཟུང་ནས་ལས་དོན་བཟང་བོར་བསྒྲུབ་དགོས།དེ་མིན་ད་དུང་ཐོག་མཐའ་བར་གསུམ་ཀུན་ཏུ་ཏང་དང་སེམས་གཅིག་ཕྱོགས་གཅིག་འགྲོས་གཅིག་ཡོང་བར་བྱེད་དགོས།མི་དམངས་ཀྱི་ལངས་ཕྱོགས་སྔར་ལས་ཇེ་བརྟན་དུ་གཏོང་དགོས།མི་དམངས་ཀྱི་ལངས་ཕྱོགས་ནི་ཏང་གི་རྩ་བའི་ལངས་ཕྱོགས་ཡིན་ལ།གསར་འགྱུར་གླེང་ཕྱོགས་བྱ་བའི་ལངས་ཕྱོགས་གཙོ་བོ་ཡང་ཡིན།མིག་སྔའི་སྤྱི་ཚོགས་ལ་དུས་བདེ་དང་འདུ་ལོང་གི་རྣམ་པ་ཅུང་རྒོད་པས།གསར་འགྱུར་གླེང་ཕྱོགས་བྱ་བ་གཉེར་མཁན་རྣམས་གྱིས་སེམས་མི་འཚབ་དང་མི་དངངས་བའི་སྒོ་ནས།བདེ་སྐྱིད་འཚོ་བ་བསྐྲུན་ཆེད་དམངས་སེམས་གཅིག་སྒྲིལ་དང་སྟོབས་ཤུགས་གཅིག་བསྡུས་བྱེད་དགོས།རྒྱལ་ཁབ་ཀྱི་དགའ་ཞེན་མངོན་པར་བྱེད་དགོས།བརྒྱུད་སྒྲོག་ཐབས་ལམ་གྱི་འགྱུར་ལྡོག་གསར་བར་རུང་བསྟུན་བྱས་ཏེ།སྨྱན་བྱེད་ལ་ཁ་ལོ་ཡག་པོ་བསྒྱུར་དགོས་པར་མ་ཟད།ལག་ཆ་བཀོལ་སྤྱོད་གང་ལེགས་བྱས་ཏེ།ན་གཞོན་རྣམས་ཀྱིས་ཏང་གི་ཚགས་པར་དང་དུས་དེབ་ལ་དོ་སྣང་བྱེད་པ་དང་།ཁྱིམ་ཚང་དང་རྒྱལ་ཁབ་ཀྱི་ལས་དོན་ཆེ་མ་ཆུང་གསུམ་ལ་དོ་སྣང་བྱེད་པར་སྣེ་སྟོན་མཛད་དེ།མཚོ་སྔོན་གསར་བ་བསྐྲུན་པར་མཁོ་བའི་དུས་རབས་ཀྱི་མི་གསར་བ་གསོ་སྐྱོང་བྱེད་དགོས།དུས་རབས་ཀྱི་གོམ་རྗེས་ཆོད་པར་བྱེད་དགོས།སྒྲིག་གཞིའི་སྟེང་གི་སྒྱུར་བཅོས་ཆེན་པོ་དང་ཁེ་ཕན་གྱི་སྟེང་གི་སྙོམ་སྒྲིག་ཆེན་པོ།བསམ་བློའི་སྟེང་གི་གསོན་ཤུགས་ལེགས་པོ།འདུ་ཤེས་ཀྱི་སྟེང་གི་བརྡབ་གསིག་ཆེན་པོ་བཅས་མྱངས་དང་མྱོང་བཞིན་པའི་དུས་སྐབས་འདིར།སྤྱི་ཚོགས་ཀྱི་སྣ་མང་རང་བཞིན་གྱིས་བསམ་བློ་དང་འདུ་ཤེས་ཀྱི་སྟེང་དུའང་སྣ་མང་རང་བཞིན་ཞར་ཞོར་ཀུན་ནས་ཁྱེར་ཏེ་ཡོང་བཞིན་ཡོད་པས།གསར་འགྱུར་གླེང་ཕྱོགས་བྱ་བས་དུས་རབས་ཀྱི་སྐད་སྒྲ་ཆ་ཡོངས་ནས་བསྒྲག་པར་བསམ་གཞིགས་གནད་ཐིངས་གཏོང་བ་དང་ཞིབ་འཇུག་གནད་སྨིན་བྱེད་དགོས།ཐབས་རྩལ་ལེགས་ཤིང་མ་གདན་ལེགས་པ།བྱུང་རིམ་གསལ་བའི་དུས་རབས་ཀྱི་གཏམ་རྒྱུད་ལེགས་པོ་འཆད་བཞིན།ཐོག་མཐའ་བར་གསུམ་ཀུན་ཏུ་དུས་རབས་ཀྱི་སྔོན་གྲས་ཟིན་པར་འབད་དགོས།ལས་རིགས་ལ་བཟུང་བའི་ཁེངས་སྐྱུང་གི་རྣམ་པ་རྒྱུན་འཁྱོངས་བྱེད་དགོས།གསར་འགྱུར་གླེང་ཕྱོགས་བྱ་བ་གཉེར་མཁན་ནི་ལས་རིགས་ཀྱི་དད་ཞེན་པ་དང་བློས་གཏོང་བ་ཡིན་པས།རང་ཉིད་ཀྱི་ལས་རིགས་ལ་གུས་སེམས་ཡོད་དགོས་ཤིང་།རང་སྟེང་གི་དགེ་མཚན་ཡོད་རྒུ་རྩལ་དུ་སྤྲུགས་ཏེ་མང་ཚོགས་ལ་ཏང་གི་སྲིད་ཇུས་སྒྲོག་འགྲེལ་ལེགས་པོ་བྱས་མཐར།ཏང་གི་ཆེད་དུ་བསམ་འཆར་ཅི་རིགས་བཏོན་ནས།དཔལ་འབྱོར་དང་སྤྱི་ཚོགས་འཕེལ་རྒྱས་ལ་ཇུས་གཞི་གང་བཟང་འཐེན་དགོས་ཟེར།